地名: 東萊 (慶尚道, 都護府)
年: 1593.0

○劉副摠
              綎到肅川館。 上就館接待, 副摠盛陳兵威, 令軍中分左右皷吹以迎之。 上入西軒, 小頃請見。 摠兵冠帶出迎, 行再拜禮。 上曰: "小邦日夜望大人過江, 如大旱之望雲霓。" 綎曰: "奉聖天子命, 受宋經略分付而來, 敢不盡力? 俺聞貴國地方, 殘破已極, 而支待甚謹。 倭奴情狀, 如納貢致款, 未知眞僞。 俺亦新到, 山川形勢, 亦不能詳知, 如有所敎, 書以敎之。" 上曰: "近觀布政所報, 釜山、東萊之間, 倭船新到, 而慶州判官所奪倭衣新件多來, 故已將倭賊添兵之意, 告于經略、提督軍前矣。" 摠兵曰: ‘新衣來, 則必是添兵至矣。 此意已領之。" 沈喜壽進曰: "酒禮旣設, 若將行禮之爲者, 而以園陵變之由, 告之如何?" 上曰: "酒禮不爲則已, 旣設而托故, 則有似不款。 何如?" 柳夢鼎、張雲翼曰: "先言之, 則彼必不安於心, 行禮後言之, 何如?" 上曰: "然則行禮後言之。" 請行酒禮。 綎曰: "不敢飮, 爲殿下之誠, 少飮耳。" 請宗宰行酒禮, 綎辭以醉。 上曰: "陪臣輩, 豈不欲獻其誠? 請領一杯。" 兪泓進行酒禮。 綎問曰: "何官?" 對曰: "閣老也。" 請作揖曰: "年老多勞, 只行一杯。" 上曰: "此賊非但殘害生靈, 禍及先墓, 此乃萬世不共戴天之讎。 而復讎之擧, 專恃大人而已。" 綎曰: "俺奉聖天子明命, 敢不勠力。 如納款講和, 非吾所知。 未知提督終何以處之, 俺但當進攻倭賊, 使片甲不返。" 進禮單, 摠兵曰: "國王, 路上屢遣陪臣相問, 又送海味, 今復出接遠境, 深謝厚意。 何敢更受禮單? 爲殿下之誠, 只受弓箭腰刀耳。" 上再請, 不受。 綎曰: "敢問, 此處軍士幾何? 李提督處所去軍兵幾何? 糧草又幾何耶?" 上曰: "從當書呈。" 摠兵曰: "兵家之事, 當先探軍機。 哨探之人, 及能言譯官, 欲帶去矣。" 上曰: "依敎。" 摠兵請上於廳事上, 乘輿以出。 上辭之。 綎强請之, 上曰: "旗牌在此, 大人諸將官在此, 不敢。" 綎請上立於東邊, 上又辭。 綎强請, 上從之。 綎出送于中門外。 又令軍中皷吹以送, 復送家丁致款。 上駐轎致謝而還。
                【劉副摠爲人精悍, 禮貌閑雅, 將兵法度, 不與他將同。 軍有取民家芻草一束, 卽貫耳巡視, 一軍畏戢, 莫敢擾害。】
              
            

○劉摠兵接伴官徐渻啓曰: "臣今朝, 與禮曹正郞黃洛, 邀中軍, 共設茶禮, 仍給昨日所賜禮物, 則中軍書示曰: ‘受之雖無名, 却之爲不恭, 今謹領賜矣。’ 臣私以地圖, 與中軍曰: ‘老爺欲知進兵道路, 以勦倭賊, 大人贊畫之際, 亦要看否, 敢此呈似’ 云, 則中軍受而覽之, 曰: ‘自此幾日可到京城? 亦有幾條小路? 由水路, 則可幾日到京城? 自京城到東萊, 有幾條路乎? 賊所據幾邑, 下寨幾處? 由何路往來? 今若進兵, 由何路? 何路糧草最優? 抑別有奇兵取勝之道乎? 可一一書示。’ 臣書對曰: ‘小的當跟行老爺, 到京城, 沿路當細細圖畫, 一一書呈。 大槪自此至京城, 有開城大路, 步軍則十日方可到。 爲大軍之行, 儲峙糧草, 稍可支供矣。 其餘小路, 皆經倭賊焚掠, 都無糧草。 只有水路, 自延安、白川, 放船乘早潮, 便風以去, 則一日可至畿甸金浦、通津地方, 乘潮半日, 可至京城。 倭賊峙糧留屯, 名喚龍山倉矣, 龍山之距京城, 五里地也。 別有一計, 自金浦, 捨船由旱路, 經富平、水原之境, 到龍仁、竹山兩縣地, 金亮、鍾
              杯、佐殘等倭賊下寨處, 皆不過二三日程, 而留屯之倭, 僅滿千名云。 若齎數日糧, 暗暗步走, 擊破一寨而據之, 則此所謂疾雷不及掩耳, 破之必矣。 此乃賊之東道留營之處也。 彼此消息不通, 歸路斷絶, 則賊必反顧, 而思欲遁還矣。 大兵躡後, 奇兵遮前, 雖有智者, 莫之爲謀也。 賊奴不死則降, 何必求和耶? 此今日第一機關, 而奇之奇者也 自京城, 往東萊之路, 則有左路、右路、水路、中路四大路, 當隨後畫呈矣。 糧草, 則右路稍足矣。 書訖, 中軍覽之, 欲持以示摠兵矣。 未幾來傳摠兵之言曰: ‘經略傳牌住此, 以待後令云。 爾國, 若具倭賊講和退去與否, 釜山船隻有無, 倭賊添生兵與否, 一一書來, 則吾當稟帖于經略, 急欲前進。’ 云云矣。"

○都體察使豐原府院君
              柳成龍、都元帥左參贊金命元馳 啓曰: "今日李摠兵
              寧, 戚遊擊金, 錢遊擊
              世禎來在東坡, 與査摠兵大受, 同在一處, 招臣等及巡察使李廷馨, 同坐極言: ‘倭賊旣已乞貢, 而朝廷許之。’ 且: ‘爾國臣民, 幾盡死亡, 農作盡廢, 事勢危迫。’ 之狀, 縷縷不已。 臣對曰: ‘老爺此言, 意思在何?’ 遊擊等曰: ‘朝廷旣已許貢, 本國亦當勿爲勦捕, 以遵經略牌文。’ 其牌文曰: ‘一, 日本衆倭, 今旣乞貢, 不許搶掠糧草, 斫殺人民。 違者, 照舊勦殺不恕。 一, 日本今旣乞貢求哀, 我國官兵, 專聽本部處分, 貪功殺戮零賊者斬。 一, 朝鮮國官兵, 與倭不共戴天。 但彼旣乞貢求哀, 亦候本部議處。 報復啓釁者斬。 臣等對曰: ‘我國若欲與倭奴講和, 則不待今日。 當初倭奴要和於我國者非一非再。 投書於東萊, 再投於尙州, 三投於平壤。 而我國憤倭奴有不恭天朝之語, 爲天下大義, 寧死不辱, 以至於此。 今倭賊焚燒廟社, 發掘丘陵, 屠戮人民, 有不共戴天之讎。 乃以此牌文, 更爲禁約報讎, 此小邦人民之所以痛惋切骨, 而不敢承命者也。’ 錢、戚兩人, 反覆爭辨, 或書寫以示, 或嚴辭峻責。 臣對之曰: ‘弊邦雖小, 亦知有父子君臣之義。 今倭奴有君親之讎, 而爲必報之地。 不圖天將, 更以殺戮爲罪。’ 兩人又云: ‘此天子聖旨, 而經略提督奉行, 何敢不從? 且倭奴已許返王子陪臣及人民, 朝鮮亦當相時度勢, 姑爲容忍, 待後國勢稍强, 軍兵稍鍊, 自有復讎之日。 如句踐之生聚訓鍊, 方爲長遠之慮。 豈可不忍目前之忿, 而敗大計乎?’ 臣等對曰: ‘雖以利害言之, 恐天朝爲此賊所欺。 自古中國與外夷講和, 而誤事多矣。’ 錢遊擊勃然大怒, 以手裂去所書之紙, 勵聲相詰, 戚遊擊笑而解之。 臣又曰: ‘小邦兵力寡弱, 不能自復大讐, 萬死毋惜。 至於和戰大計, 天朝制之, 小邦不敢干預, 難以口舌爭。 願辭退。’ 遊擊云: ‘經略牌文, 當遵行。’ 臣等答之曰: ‘各處官義之兵, 皆欲報復父母兄弟之讎, 豈能禁之? 況未承寡君之命, 安敢擅便遵行?’ 遊擊等怒曰: ‘此乃朝廷之命, 雖國王, 豈敢異同? 今若往稟國王而後行, 則吾輩寧能坐待乎?’ 辭色峻絶, 斷無回意。 臣等辭出, 旣而還入請見, 則李摠兵拂衣, 先馳向馬山。 獨與戚、錢論說, 縷縷爭卞, 移時而不聽。 臣等退來, 又具呈文入送, 則二人怒曰: ‘若然, 則吾當稟於提督, 撤兵還去, 任爾自處。’ 旣而戚、錢兩人, 又欲向馬山
              全羅巡察使營, 傳通牌文。 要臣等出公文, 傳示全羅營, 且令出入嚮導, 令譯官下人, 環立催促, 立馬以待。 臣等念: ‘此乃天朝命令, 終不可以言辭停止。’ 不得已移文於全羅營。 略以: ‘戚遊擊持牌文進去, 除傳通各處知委外, 整齊軍兵, 如有倭奴橫出搶掠, 隨處截殺不恕之意。’ 成送。 遊擊等取見, 然後始爲起去。 卽刻, 京畿監司成泳馳報云: ‘天將下帖, 以: 「近日我國人民, 與倭搆釁, 天朝法令, 專然不遵’」 有倭夷效順, 而朝鮮反叛。’ 之語, 至拿成泳等于軍門査究云, 其言不可忍聞。"

○經略兵部右侍郞應昌, 移咨于本國。 略曰: "兵家之事, 多筭者勝。 今日機宜, 燒倭船爲第一着。 然船燒矣, 能保其不爲背水之陣乎? 大兵隨後尾進, 是矣。 然我行彼亦行, 彼固困, 而我軍亦不能不乏。 儻彼知前有阻伏, 飜身突來, 能不犯追窮寇之戒乎? 今或倭見我前後夾攻, 擇一險要, 負嵎據守, 視各道郡邑, 可以就食之處, 卒然襲取, 而爲棲身之所, 又不可不爲之慮也。 王速出令, 使水兵, 星夜前赴梁山、東萊、釜山及洛東江下流, 凡有倭船, 盡行燒毁。 然倭船豈無倭兵防守? 亦令水兵加嚴謹, 搠務保萬全。 燒船後, 卽令水兵, 分據海口, 多張旗號, 搖旗吶喊。 彼來海口挑戰, 我則斂兵入船, 勿與之戰, 彼若回鬪我追兵, 則水兵登岸, 從後夾擊, 彼若屯住, 俟其埋鍋造飯之時, 夜靜休息之際, 卽用分番迭休法。 於海口, 施放銃砲, 若欲攻彼之狀, 而其實擾之, 使其食不得下咽, 而目不得一合, 陸兵隨後追進, 而不可不時時防敵追兵。 一枝則以十分之二, 爲遊騎, 大衆居中, 左右若爲兩翼, 如倭奴回敵, 則遊騎先抵其鋒, 而大兵繼進, 如倭兩分橫來, 則我左右先抵之, 大兵繼迎。 如彼據而駐, 則我兵亦據險待之, 彼來挑戰, 我不必與之戰, 彼糧自盡, 勢必走。 而我軍亦照前分布, 聯絡而進。 蓋防其用弔虎離山計也。 至如各邑, 有傍路倭, 可以襲取者, 速調便僻各邑軍兵, 前來緊要處所, 深溝高疊, 專一把截, 不可與倭戰。 倭糧盡, 必不能久攻, 勢必亂竄。 然後大兵相機勦殺, 務使其無一生還。 其間千變萬化, 難以遙度, 中制者, 是在領兵各官, 籌畫擧動, 務保萬全。" 云云。 敎于政院曰: "經略又移咨牌文, 令急如此, 恐非塞責之計。 意者, 中朝必有以不擊爲非之論, 或天欲滅賊也。 此我國素所願而不得者。 君臣所當相與痛哭奔走, 盡死力措置, 期滅此賊, 何可緩緩? 政院在近密之地, 亦豈無計? 如有所思, 隨思卽啓。 但予意, 則天兵苟能南下, 與我兵協力, 則不患不能勦賊, 所患者糧飼耳。 前者有司不能措置, 以致開城府糧匱, 旋師之患, 不可不更加心慮也。"

○上幸安興館, 接見經略, 諸臣皆步從。 上至中門外, 經略出迎。 上與經略相(楫)
                〔揖〕
              入門, 及階, 上又揖, 相讓而升堂。 上端拱立, 傳言曰: "皇恩罔極, 請行謝拜," 經略許之。 上四拜三叩頭, 經略答拜。 上曰: "小邦垂亡, 蒙皇恩再造。 大人奉勑遠臨, 多勞貴體, 無任感激之至。" 仍曰: "大人恩德罔極, 請別行四拜。" 經略曰: "旣爲四拜, 以謝皇恩, 不須別拜。" 經略請行茶禮。 進茶, 經略與上就筵中, 換茶鍾就坐飮。 飮訖, 上曰: "大人恩德罔極, 請先拜於庭, 以謝萬一。 陪臣亦欲獻拜, 以謝罔極之恩, 請於庭內, 入拜如何?" 經略曰: "俺承皇命以來, 不可稱謝。" 仍曰: "提督報帖云, 貴國割棄釜山與賊, 且立界牌云, 然否?" 上曰: "釜山、東萊, 連陸之地, 小邦豈有割與讎賊之理乎? 小邦疆土, 自我祖先, 受之於天朝, 烏得私自割與乎? 割地與賊, 終無保國之理。 小邦雖愚, 寧不知之!" 經略曰: "我亦不信。" 又曰: "倭奴自謂: ‘其數三十萬、或四十萬’, 而此不過虛張之說, 無足畏也。 今提督已還王京云, 而劉綎等時留嶺外, 又有南方炮手, 徐當有處之之道。 糧餉等事, 盡力爲之。 且俺有可爲事, 將釜山不立界牌, 不曾割與等事, 更爲回咨。 我則已知之, 別有所爲, 故再三言之耳。" 上謂沈喜壽曰: "經略疑慮, 猶未釋然。 不可不明辨。" 上曰: "小邦果割棄釜山與賊, 則本鎭僉使鄭撥及東萊府使宋象賢等, 豈有死賊之理乎?" 査看年前咨奏, 則明
                〔白〕
              無疑矣。 況小邦與日本, 限隔重溟。 彼烏得越海而居住? 實萬萬無此理。" 經略曰: "萬無此理, 我亦知之。 然更將萬無之意, 回咨以送。 軍兵、糧餉之數, 亦爲明白回咨。" 上曰: "倭賊情狀, 大人洞燭, 分付至此, 恩德罔極, 感拜不已。 釜山事及軍兵ㆍ糧餉數, 當更爲明白咨呈。" 經略曰: "俺聞慶尙一道, 鳥嶺最險。 不可不設關防戌, 以備日後之患。 貴國善後之策, 莫急於此。" 上曰: "大人分付至此, 無任感激。 設關事, 則當依命。" 經略曰: "我則盡勦此賊而後還。 倭奴一日不去, 則俺亦一日不去。 俺不去, 則提督自不得撤回。 勿以倭奴爲念。 前日不殺倭奴, 亦有深意, 勿疑。" 上曰: "感激罔極, 不知所謝。" 經略曰: "國王急回京師, 修改宮室, 安輯遺民, 以爲永世之圖。 如有相議事, 遣陪臣以通, 俺亦盡心承敎。 且此後勞問、饋遺, 一切勿爲。" 上曰: "小邦感大人恩德, 無以表。 今蒙尊敎, 亦當依命。 且小邦殘敗已極, 館待之禮, 亦多違慢, 尋常惶恐。" 上還御百祥樓。 經略欲回謝, 上遣近臣辭之。

○上幸百祥褸, 接見劉員外。 上曰: "大人爲小邦遠勞, 畿甸近處, 已經焚蕩。 殘敗之餘, 且有違慢之事, 尤爲未安。" 員外曰: "居民流散, 殘敗已極, 傷心慘目, 不覺淚下。 俺下淚, 民亦放聲而哭。 俺見兪泓, 十分分付措置, 而板蕩之餘, 恐無着手之地。" 上曰: "若非皇恩, 此亦何存? 存十一於千百, 莫非皇恩。" 員外曰: "貴國之事, 極難收拾。 俺與宋爺言及, 亦爲嚬蹙。" 上曰: "倭賊尙留釜山, 奸謀(回)
                〔叵〕
              測。 至以割與釜山, 樹立界牌爲言。" 員外曰: "觀貴國《輿地勝覽》, 釜山實貴國南邊要鎭。 對馬島賊, 勢不得越海而居住, 豈有是理? 俺亦不信。 俺在雲南, 慣知此賊情狀。 此賊每作如此說話, 以惑人聽。" 上曰: "倭奴奸狀, 大人洞燭, 多謝。 經略大人前, 亦傳此意是望。 梁山、釜山、東萊等處, 兇徒遍滿, 奸謀叵測。 至於蓋屋、耕田, 爲久住計而, 天兵不進, 恐不得雪祖先羞, 日夜痛憫。 惟恃皇恩曁大人宣力耳。" 員外曰: "貴國欲守王京, 則不可不先守鳥嶺。 賊中如有傑出者, 知其爲要害, 而先據是嶺, 防遏天兵, 則制之極難。 須速遣幹能宰臣, 相彼險要, 設關以防。" 上曰: "經略大人, 亦以設關爲言, 而小邦未知守禦之策。 且他處岐路甚多, 防守爲難。 惟大人敎之。" 員外曰: "我聞鳥嶺是大路, 宜置大摠兵於此以鎭之。 又於鎭川、木川小路等處, 遣偏將以防之。 鳥嶺自是天險, 而申摠兵不守此險, 退而搏戰於原野, 失策甚矣。" 又曰: "俺見沿海各站, 兩麥(收獲)
                〔收穫〕
              , 民有所賴, 王京則殘敗已極, 飢饉亦甚, 慘不忍見。" 又曰: "倭賊言天朝鳥銃、長鎗, 爲可畏云, 貴國亦可學也。 前日開城
              倭賊, 擄貴國人民, 造作銃筒云。 貴國亦知此妙而學之, 則必能矣。 俺等出去, 則貴國無所賴, 速令訓習爲佳。" 又曰: "劉綎、吳惟忠, 亦各五千, 留防嶺外。" 又曰: "貴國自高句麗, 號稱强國, 邇來士民, 唯事耕田、讀書, 馴致此變。 今天朝使貴國爲金甌, 貴國知否?" 上曰: "釜山ㆍ鳥嶺, 相距無幾。 賊若更肆, 恐失已復之地矣。" 仍出示《東國通鑑》曰: "觀此前史, 釜山ㆍ鳥嶺, 相距甚邇。 然此賊幾盡退遁, 必不敢復肆矣。" 茶禮畢, 員外曰: "我見王京, 風景佳勝, 風水亦好, 文人才子, 多出於此, 而但東邊極虛, 宜立廟堂以鎭之。 我見漢江, 形勢雖勝, 上流楊根等處皆淺灘, 可步涉, 守之甚難。 臨津、大同上流, 亦皆淺灘。 不知貴國何以守之耶?" 上曰: "大人臨陋邦, 實千載之幸。 今日防守, 何策爲得? 唯大人所敎耳。" 員外曰: "徐當用別紙, 條列以上。" 又曰: "急還王京, 須及大軍未撤之前, 修蓋房屋, 安(揷)
                〔輯〕
              人民。" 上曰: "大人所見, 平壤ㆍ京城, 形勢孰勝?" 員外曰: "我見平壤, 地勢極好, 而變亂恒出於東萊, 不宜退坐于此。 京城外, 更無可居之地矣。" 上曰: "非欲退坐于此, 只問形勢之如何。" 員外曰: "俺見此《東國通鑑》, 貴國自古, 只備西北, 不備東南, 未知厥由。" 員外就上前握手曰: "遠臨勞慰多謝。" (舍)
                〔含〕
              淚致謝, 上亦(舍)
                〔含〕
              淚致謝。

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。

○都體察使柳成龍馳啓曰: "近日, 慶尙左右道形勢, 一樣危迫, 而右道, 自晋州之陷, 諸將散去, 人心崩潰。 三嘉、宜寧、咸安、丹城、河東、昆陽、固城、泗川、鎭海等邑, 或爲賊藪, 或爲賊兵阻斷, 不可收拾。 臣本月初五日, 到高靈, 賊兵已入草溪郡, 去高靈數十里。 適有劉總兵, 自大丘來到; 吳遊擊, 自善山馳來, 分駐於高靈境上及陜川, 賊兵因逡巡退去。 日日懇告於總兵及馳書于吳遊擊, 請進擊宜寧之賊, 以斷賊路, 庶可以止湖南衝突之勢, 則吳遊擊答書云: ‘生原奉經略府明文, 防守善山, 因聞晋州危急, 特赴應援, 不意其城已破, 故暫駐草溪, 其進止大計, 非生可以主之也。’ 臣又懇於劉總兵, 則總兵以爲: ‘當詳探宜寧賊勢有無, 然後爲之發落’ 云。 及權滉回來言賊兵已退, 則還無前進之意。 臣昨日辭退之時, 又呈一札, 極言本道形勢, 願爲鎭撫拯濟, 則總兵別書小帖以示, 其中云: ‘區區謬拜, 簡書東來, 恨不奮兵決戰, 殲此島夷, 而中制外監, 動未自便, 朝徒怒髮, 夕枉捬膺。 雖欲亟拯一方民, 竟未獲遂除兇志。 回視疇昔, 南征西討, 輒有成功, 今則尺寸莫遂, 忸怩罔措矣。 時勢不同, 雖則諒之, 倭奴, 果爾遁還, 則撤兵省費, 固可圖完聚, 而定遠猷。 或釜山之寇久屯, 境上之師日老, 則旣煩兵餉, 又苦民窮, 國事之寧, 尙未知在何日也’ 云云。 臣觀此二將所言, 皆以不能自由爲諉, 進戰之意, 終始不果, 不勝痛憫。 大槪用兵, 自有機會。 機會一失, 則用力極難。 今一失於不救晋州, 又再失於不直攻宜寧, 以斷其勢。 方賊兵之在晋州也, 釜山、東萊之賊, 其數甚少, 亦可有爲, 而我國之軍, 無可辦此者, 遲回之間, 賊兵得志於晋州, 還聚窟穴。 事事如此, 而道內糧餉(彈)
                〔殫〕
              竭, 無復着手處, 至於督捕使朴晋之軍, 亦難繼糧, 近以豆代米散給, 而絶糧或五六日, 將士相與聚首痛哭, 逃散者相繼。 全羅道出站各官, 已經二、三月, 亦無可支之勢。 傳聞全羅道犯境之賊, 不是眞倭。 伏乞朝廷, 急送戶部管糧重臣一員, 代李誠中, 汲汲措置, 轉運繼糧之事, 庶使天兵少留, 以觀其變。" 云。

○天使奉勑繼至, 上跪迎于庭, 四拜訖。 天使展勑, 承旨朴東亮讀勑。 讀罷, 上又下庭, 與百官行四拜後, 上問聖體。 天使曰: "萬福。" 禮罷, 行茶禮。 天使與上, 北向竝立, 執茶椀曰: "此皆禮也。" 天使曰: "勑書內凡修城、險隘等事, 不可每恃天兵, 須與陪臣, 議而措置。" 上曰: "我國存亡、死生, 豈不計之? 但小邦, 二年兵火之餘, 民力已竭, 糧餉幾盡, 賊屯據邊城, 以此爲悶。" 天使曰: "俺若還京, 則此處事情, 當通于閣老矣。" 上曰: "小邦不能當倭賊, 朝夕待亡, 日夜痛悶。 今聞欲以小邦事情, 達于朝廷, 此乃小邦再造之期, 不勝感激。 經略、提督兩大人之德, 不穀不敢忘。 小邦得有今日, 皆其力也。" 天使曰: "兩大人雖來此, 而倭賊未退, 不可言功, 今方遑遑矣。" 上曰: "小邦豈望復覩天日乎? 惟兩大人是賴。" 上曰: "小邦迫之情, 予手書之, 欲進大人前。" 天使曰: "俺之所願聞。 況至親書乎?" 上以手書呈之曰: "小邦不祿, 猝被倭賊之禍, 君臣奔竄, 宗社爲墟, 特蒙聖天子天地、父母之仁, 發兵救援, 得有今日, 皇恩罔極, 日夜感泣, 東國萬世, 無以仰報其萬一矣。 經略ㆍ提督兩位大人, 凡爲小邦規畫, 無不用其極。 三都之克復, 八路之幾定, 實是兩大人之賜也。 凡有血氣, 莫不感恩。 第惟平壤初破, 天威震疊, 賊皆褫魄, 遁還京城, 敢圖自全之計, 巧托求貢之說, 遂得以全其醜類, 退據邊城。 東萊、蔚山、金海、熊川、巨濟、加德、天城等處, 彌滿分屯, 四出搶掠, 近日於慶州
              安康縣, 砍殺官軍二百餘名, 其慢天犯順, 至此極矣。 小邦二年兵禍之餘, 民力已竭, 糧餉將盡, 公私赤立, 何以抵敵? 只待朝夕必亡而已矣。 夫倭奴, 乃天地間, 極兇至詐之別種, 異於諸夷, 甚於禽獸。 無故入人之國, 塗炭生靈, 挾其兵威, 要以講貢, 屯據邊徼, 運糧築城, 作爲巢穴, 此其謀不難知也。 當以威制, 未可許款。 《詩》云: ‘戎狄是膺。’ 伐叛誅暴, 帝王盛典, 小邦君臣, 日望勦滅之擧, 不啻如大旱之望雲霓也。 仰惟大人, 祗奉天子明命, 來臨小邦, 是小邦再生之秋也。 伏願大人, 明照賊情, 詳奏朝廷, 拯濟一邦生靈, 無任悶迫痛泣祈懇之至, 惟大人矜恤焉。" 天使曰: "領敎。" 令家丁封置。 又曰: "劉揔兵軍兵留一萬五千, 今必更出十萬兵可也, 而糧餉似難。" 上曰: "賊勢如此, 以小邦之力, 不能擊之。" 天使曰: "封貢事, 科道官皆以爲不可, 是知倭奴巧詐不測故耳。 天朝兵, 若及明年二三月出來則可也, 而勢至遷延, 以此欲令爾國, 自爲修城防守。 本兵之意, 欲爲準貢者, 此也; 今之宣諭, 亦爲此也。" 上曰: "大人欲知小邦事勢, 故敢書二帖以呈。" 天使覽訖曰: "前聞被擄人若出來, 則皆殺之, 故不肯出云, 而今見此帖, 其言虛矣。" 上曰: "畏死被擄者, 皆小邦赤子。 苟有人心, 豈有殺之之理乎?" 天使曰: "國王年紀幾何?" 上答曰: "壬子生。" 上曰: "初陪大人, 不能從容, 禮亦未備, 惶恐惶恐。" 酒禮罷, 呈禮單, 天使辭, 再請乃受。